钦定古今图书集成/明伦汇编/官常典/第775卷 > 周䊸
## 钦定古今图书集成/明伦汇编/官常典/第775卷 > 周䊸

按《后汉书》本传：“䊸字文通，下邳徐人也。为人刻削少
恩，好《韩非》之术。少为廷尉史。永平中，补南行唐长。到
官，晓吏人曰：‘朝廷不以长不肖，使牧黎民。而性仇猾
吏，志除豪贼，且勿相试’。遂杀县中尤无状者数十人，
吏人大震。迁博平令，收考奸臧，无出狱者。以威名迁
齐相。亦颇严酷，专任刑法，而善为辞案条教，为州内
所则。”后坐杀无辜，复左转博平令。建初中，为渤海太
守，每赦令到郡，辄隐闭不出，先遣使属县尽决刑罪，
乃出诏书，坐征诣廷尉，免归。䊸廉洁无资，常筑墼以
自给。肃宗闻而怜之，复以为郎，再迁召陵侯相。廷掾
惮䊸严明，欲损其威，乃晨取死人断手足，立寺门。䊸
闻便往至死人边，若与死人共语状，阴察视口眼有
稻芒，乃密问守门人曰：“悉谁载槁入城者？”门者对：“唯
有廷掾耳。”又问铃下：“外颇有疑令与死人语者不？”对
曰：“廷掾疑君。”乃收廷掾考问，具服不杀人，取道边死
人，后人莫敢欺者。征拜洛阳令，下车，先问大姓主名
吏数、闾里豪强以对。䊸厉声怒曰：“本问贵戚，若马、窦
等辈，岂能知此卖菜佣乎！”于是部吏望风旨，争以激
切为事，贵戚跼蹐，京师肃清。皇后弟黄门郎窦笃从
宫中归，夜至止奸亭，亭长霍延遮止笃，笃苍头与争，
延遂拔剑拟笃，而肆詈恣口。笃以表闻。诏召司隶校
尉、河南尹诣尚书谴问，遣剑戟士收䊸送廷尉诏狱，
数日贳出。帝知䊸奉法疾奸，不事贵戚，然苛惨失中，
数为有司所奏，八年，遂免官。后为御史中丞。和帝即
位，太傅邓彪奏䊸在任过酷，不宜典司京辇，免归田
里。后窦氏贵盛，笃兄弟秉权，睚眦宿怨，无不僵仆。䊸
自谓无全，乃柴门自守，以待其祸。然笃等以䊸公正
而怨隙有素，遂不敢害。永元五年，复征为御史中丞。
诸窦虽诛，而夏阳侯瓌犹尚在朝，䊸疾之，乃上疏曰：
“臣闻臧文仲之事君也，见有礼于君者，事之如孝子
之养父母；见无礼于君者，诛之如鹰鹯之逐鸟雀。按
夏阳侯瓌，本出轻薄，志在邪辟，学无经术，而妄构讲
舍，外招儒徒，实会奸桀。轻忽天威，侮慢王室。又造作
《巡狩封禅》之书，惑众不道，当伏诛戮，而主者营私，不
为国计。夫涓流虽寡，浸成江河，爝火虽微，卒能燎野履霜有渐，可不惩革。宜寻吕产专窃之乱，永惟王莽
篡逆之祸，上安社稷之计，下解万夫之惑。”会瓌归国，
䊸迁司隶校尉。六年夏，旱，车驾自幸洛阳，录囚徒二
人，被掠生虫，坐左转骑都尉。七年，迁将作大匠。九年，
卒于官。